Na temelju članka 119. stavka 2. Statuta Filozofskog fakulteta te članka 76. Pravilnika o studijima i studiranju na Sveučilištu Josipa Jurja Strossmayera u Osijeku, Fakultetsko vijeće na svojoj 4. sjednici održanoj dana 30. siječnja 2013. donijelo je

**PRAVILNIK**

**o diplomskim radovima i ispitima**

***I. Opće odredbe***

**Članak 1.**

Pravilnikom se uređuju pravila izrade diplomskoga rada, polaganja diplomskoga ispita, prava i obveze studenata, mentora i ispitnog povjerenstva te ostala pitanja u vezi s diplomskim radovima i diplomskim ispitima na diplomskim studijima Filozofskoga fakulteta u Osijeku (u daljnjem tekstu: Fakultet).

**Članak 2.**

 (1) Diplomski studiji završavaju izradom diplomskoga rada i polaganjem diplomskoga ispita (obrana diplomskoga rada). Student dvopredmetnoga studija piše diplomski rad te polaže diplomski ispit samo iz jednoga studija prema vlastitom izboru.

(2) O postupku odobravanja teme diplomskoga rada skrbi voditelj ustrojbene jedinice (odsjeka ili samostalne katedre).

***II. Diplomski rad***

**Članak 3.**

(1) Tema diplomskoga rada odobrava se iz područja nastavnoga programa diplomskoga studija.

(2) Nastavnici koji mogu biti mentori diplomskih radova dužni su najkasnije do 20. veljače tekuće akademske godine unijeti prijedloge naslova tema u za to predviđenu mrežnu aplikaciju.

(3) Voditelj ustrojbene jedinice (odsjeka ili samostalne katedre) obvezan je na mrežnim stranicama ustrojbene jedinice najkasnije do kraja veljače tekuće akademske godine utvrditi i objaviti popis predmeta iz kojih se može pisati diplomski rad te naslove tema koje studenti mogu izabrati.

(4) Naslovi tema daju se na hrvatskom i engleskom jeziku te na jeziku na kojem se rad piše.

(5) Ustrojbena jedinica obvezna je utvrditi najmanje 20% više naslova tema od broja studenata na završnoj godini studija.

(6) Ustrojbena jedinica utvrđuje broj tema za diplomski rad uvažavajući broj nastavnika i broj studenata tako da svi mentori imaju podjednak broj studenata.

(7) Kod dvopredmetnih studija broj tema po pojedinoj ustrojbenoj jedinici utvrđuje se prema ukupnom broju nastavnika koji mogu biti mentori.

(8) Na temelju objavljenih naslova tema student je najkasnije do 15. travnja tekuće akademske godine dužan u dogovoru s mentorom izabrati temu.

 (9) Mentor popunjava Obrazac 1 (Zahtjev za dodjelu teme diplomskoga rada) u za to predviđenoj mrežnoj aplikaciji.

(10) Ako student do 15. travnja tekuće akademske godine ne izabere temu, gubi pravo na upis apsolventskoga staža, a tema diplomskoga rada može mu se odobriti tek u sljedećoj akademskoj godini kao pristupniku na dovršenju studija.

(11) Voditelj ustrojbene jedinice dužan je ovjeriti popunjeni Obrazac 1 najkasnije do 25. travnja i objaviti popis odobrenih tema na mrežnim stranicama ustrojbene jedinice najkasnije do 1. svibnja tekuće akademske godine.

(12) Odobrene teme Ured za studentska pitanja najkasnije do 15. svibnja tekuće akademske godine unosi u ISVU.

(13) Odobrena tema i ECTS-bodovi upisuju se u indeks, a mentor ih potvrđuje potpisom. ECTS-bodovi utvrđuju se studijskim programom.

**Članak 4.**

Tema rada mora biti definirana tako da ju student može obraditi za 60 dana.

**Članak 5.**

 (1) Studentu prilikom izrade diplomskoga rada mentor može biti nastavnik izabran u znanstveno-nastavno zvanje docenta, izvanrednoga ili redovitoga profesora.

(2) Pored mentora studentu se može imenovati i sumentor.

(3) Sumentor može biti nastavnik izabran u znanstveno-nastavno zvanje ili suradnik izabran u suradničko zvanje višega asistenta.

(4) Mentor i sumentor dužni su uputiti studenta na temeljnu literaturu vezanu uz temu i pomagati mu savjetima.

***III. Mišljenje o diplomskom radu***

**Članak 6.**

 (1) Završnu radnu inačicu diplomskoga rada student predaje mentoru, na njegov izričit zahtjev u tiskanoj inačici uvezanoj u meki uvez (spiralno ili slično), a obvezno u elektroničkoj inačici.

(2) Mentor u roku od tri tjedna od primitka rada iz stavka 1. ovoga članka daje mišljenje o tome zadovoljava li rad ili ne.

**Članak 7.**

 (1) Ako diplomski rad po mišljenju mentora ne zadovoljava svojom kvalitetom i opsegom, on će se vratiti studentu na dopunu.

(2) Ako nakon treće dopune rad po mišljenju mentora ponovno ne zadovoljava, mentor je obvezan u za to predviđenoj mrežnoj aplikaciji popuniti Obrazac 2 s negativnim mišljenjem te nakon zaključavanja aplikacije studenta uputiti na ponovno pokretanje postupka izbora nove teme diplomskoga rada.

(3) Ako diplomski rad po mišljenju mentora zadovoljava svojom kvalitetom i opsegom, mentor je obvezan u za to predviđenoj mrežnoj aplikaciji popuniti Obrazac 2, priložiti (engl. *upload*) datoteku sa završnom radnom inačicom diplomskoga rada te nakon zaključavanja aplikacije studenta uputiti na prijavu diplomskoga ispita (obranu diplomskoga rada).

(4) Obrana se prijavljuje Uredu najkasnije 10 dana prije utvrđenoga roka za obranu.

(5) Student Uredu podnosi Zahtjev za pristup obrani diplomskoga rada uz koji prilaže zahtijevanu dokumentaciju.

**Članak 8.**

 (1) Nakon kompletiranja prijave dekan na prijedlog mentora imenuje ispitno povjerenstvo za ocjenu diplomskoga rada i diplomski ispit (u daljnjem tekstu: ispitno povjerenstvo) te određuje dan obrane rada.

(2) Ispitno povjerenstvo čine mentor i dva nastavnika iz šireg područja diplomskoga rada, s tim da mentor ne može biti predsjednik ispitnoga povjerenstva.

(3) Za dva nastavnika imenuje se jedan zamjenik koji ulazi u ispitno povjerenstvo ako je neki od imenovanih nastavnika spriječen sudjelovati u obrani diplomskoga rada.

(4) Ured dostavlja predsjedniku ispitnoga povjerenstva Obrazac 3 – Zapisnik o diplomskom ispitu u tiskanom obliku.

(5) Ured dostavlja članovima ispitnoga povjerenstva završnu radnu inačicu diplomskoga rada e-poštom najkasnije 5 dana prije utvrđenoga datuma obrane rada.

(6) Ukoliko netko od članova ispitnoga povjerenstva želi tiskanu inačicu rada, dužan je obavijestiti o tome Ured koji u tom slučaju ima obvezu od studenta zatražiti dostavu tiskane inačice.

(7) Ispitno povjerenstvo ocjenjuje diplomski rad i obranu diplomskoga rada.

(8) Između odluke dekana o imenovanju ispitnoga povjerenstva i dana obrane diplomskoga rada mora proći najmanje 5 dana.

# IV. Diplomski ispit

**Članak 9.**

(1) Diplomski je ispit javan, oglašava se na oglasnoj ploči i mrežnim stranicama Fakulteta i provodi se u službenim prostorijama Fakulteta.

(2) Diplomski ispit odnosno obrana diplomskoga rada može trajati najdulje 60 minuta.

(3) Usmeno izlaganje studenta u okviru polaganja diplomskoga ispita može trajati najdulje 30 minuta.

(4) Nakon što je obrazložio diplomski rad, student odgovara na pitanja članova ispitnoga povjerenstva koja su u svezi s temom diplomskoga rada.

**Članak 10.**

 (1) Na obrani diplomskoga rada predsjednik ispitnoga povjerenstva vodi zapisnik u kojem se navode imena članova ispitnoga povjerenstva, vrijeme početka i završetka obrane, pitanja članova ispitnoga povjerenstva, ocjena diplomskoga rada, ocjena obrane te konačna ocjena za diplomski rad i diplomski ispit (Obrazac 3).

(2) Zapisnik potpisuju svi članovi ispitnoga povjerenstva.

**Članak 11.**

(1) Rezultate diplomskoga ispita objavljuje predsjednik ispitnoga povjerenstva neposredno nakon završetka obrane diplomskoga rada, a ocjenu u indeks upisuje mentor.

(2) Original Zapisnika o diplomskom ispitu predsjednik ispitnoga povjerenstva dostavlja Uredu, a na temelju preslike dužan je u roku od 24 sata od završetka obrane diplomskoga rada unijeti podatke iz Zapisnika o diplomskom ispitu u za to predviđenu mrežnu aplikaciju.

**Članak 12.**

Ako pristupnik ne uspije obraniti diplomski rad, upućuje ga se na ponovno pokretanje postupka izbora nove teme diplomskoga rada.

**Članak 13.**

(1)Nakon obrane diplomskoga rada student je obvezan u roku od tri dana predati mentoru konačnu inačicu diplomskoga rada u elektroničkom obliku, usklađenu s eventualnim sugestijama članova ispitnoga povjerenstva.

(2) Mentor je obvezan u roku od tri dana od dana dobivanja konačne inačice diplomskoga rada istu proslijediti Uredu na adresu e-pošte diplomski@ffos.hr.

(3) Ured je obvezan konačnu inačicu diplomskoga rada u roku od osam dana dostaviti Knjižnici radi objave u digitalnom repozitoriju na adresu e-pošte repozitorij@ffos.hr.

**Članak 14.**

Fakultet vodi evidenciju o diplomskim ispitima sukladno Zakonu.

# V. Prijelazne i završne odredbe

**Članak 15.**

Sastavni dio ovog Pravilnika čine:

* Zapisnik o diplomskom ispitu (Obrazac 3)

**Članak 16.**

Pravilnik stupa na snagu osmi dan od dana objave na oglasnoj ploči Fakulteta.

**Članak 17.**

S danom stupanja na snagu ovog Pravilnika prestaje vrijediti Pravilnik o diplomskim radovima i ispitima od 30. studenoga 2011. te njegove izmjene i dopune od 4. srpnja 2012.

KLASA: 003-05/13-01/2

URBROJ: 2158-83-02-13-1

Dekanica

 Prof. dr. sc. Ana Pintarić

**Privitak:**

- Zapisnik o diplomskom ispitu (Obrazac 3)

- Upute za izradu diplomskoga rada

Ovaj Pravilnik objavljen je na oglasnoj ploči Fakulteta dana 31. siječnja 2013. te je stupio na snagu dana 8. veljače 2013.

Tajnik:

Vlado Fotak, dipl. iur.

**Obrazac 3**

Sveučilište Josipa Jurja Strossmayera u Osijeku

Filozofski fakultet

L. Jägera 9, 31000 Osijek

**ZAPISNIK**

**o diplomskom ispitu**

**Student:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Matični broj:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Status studenta:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Studij:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Upisan u I. god. ak. \_\_\_\_\_\_\_\_\_\_\_ godine.

Dana \_\_\_\_\_\_\_\_\_\_ u \_\_\_\_ sati polagao je diplomski ispit pred Ispitnim povjerenstvom u sastavu:

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**Naslov diplomskoga rada:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ocjene diplomskoga rada:**

1. Mentor: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Predsjednik Ispitnoga povjerenstva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Član Ispitnoga povjerenstva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zbirna ocjena diplomskoga rada:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pitanja na diplomskom ispitu:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Diplomski ispit završen je u \_\_\_\_ sati.

**Ocjena za obranu diplomskoga rada:**

1. Mentor: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Predsjednik Ispitnoga povjerenstva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Član Ispitnoga povjerenstva: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zbirna ocjena za obranu diplomskoga rada:** \_\_\_\_\_\_\_\_\_\_\_\_\_\_\_\_\_\_\_\_

**Konačna ocjena za diplomski rad i diplomski ispit:** \_\_\_\_\_\_\_\_\_\_\_\_\_

Student je – nije položio diplomski ispit na Filozofskom fakultetu u Osijeku s \_\_\_\_\_\_\_\_\_\_\_\_\_\_\_\_\_ uspjehom.

Po završetku ispita zapisnik je zaključen, a rezultat priopćen studentu.

 **Ispitno povjerenstvo:**

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Upute za izradu diplomskoga rada**

**I. Osnovne cjeline diplomskoga rada**

Diplomski rad treba sadržavati sljedeće cjeline: sažetak i ključne riječi na jeziku na kojem je rad napisan, uvod, glavni dio i literaturu, i to navedenim redoslijedom.

U sažetku treba opisati sadržaj diplomskoga rada. U uvodu treba sažeto opisati zadatak diplomskoga rada te navesti sadržaj pojedinih poglavlja diplomskoga rada. Glavni dio rada treba podijeliti u poglavlja i točke koje čine određenu logičku cjelinu. Prilozi se obrojčavaju i izdvajaju u posebno poglavlje. Pri navođenju slika, tablica i ostalih podataka preuzetih iz literature potrebno je citirati upotrijebljenu literaturu.

**II. Izgled diplomskoga rada**

* Diplomski rad mora biti pisan u računalnom programu za obradu teksta (npr. Microsoft Word, Open Office Writer i sl.).
* Veličina je stranice A4 (210x297 mm). Rubnice trebaju biti sljedeće veličine: lijeva 25 mm, desna 20 mm, gornja i donja po 25 mm.
* Rad treba pisati fontom Times New Roman veličine 12 točaka uz prored 1,5.
* Slike, tablice i slične sustave treba brojčano označiti. Kratak opis slike stavlja se neposredno ispod slike, a kratak opis tablice iznad tablice.
* Upotrijebljenu literaturu treba popisati abecednim redom, i to u skladu s pravilima odgovarajućega stila citiranja u struci odnosno prema uputama mentora.
* Na literaturu, slike, tablice i ostale sustave u tekstu poziva se u skladu s pravilima odgovarajućega stila citiranja u struci odnosno prema uputama mentora.
* Na prvoj stranici diplomskoga rada treba navesti naziv sveučilišta, fakulteta i studija, ime i prezime studenta, naslov diplomskoga rada, naziv vrste rada ispod naslova (diplomski rad), titulu, ime i prezime mentora te mjesto i godinu nastanka rada. Preporučuje se da podatci na prvoj stranici budu napisani fontom Times New Roman, slovima veličine 14 točaka, a da naslov diplomskoga rada bude napisan slovima veličine 16 točaka.
* Na drugoj stranici diplomskoga rada treba biti sažetak od 250 riječi i 3 do 5 ključnih riječi (sve na jeziku rada), i to navedenim redoslijedom.
* Diplomski rad treba imati između 30 i 50 stranica ne računajući sažetak, sadržaj, popis literature i priloge.

**Primjer prve stranice diplomskoga rada:**

|  |
| --- |
| Sveučilište J.J. Strossmayera u OsijekuFilozofski fakultetDiplomski studij \_\_\_\_\_\_\_\_\_\_\_\_\_\_\_\_\_\_\_\_\_\_Ime i prezime**Naslov diplomskoga rada**Diplomski radMentor (titula, ime i prezime mentora)Osijek, godina |